- Jeg har sådan set en rigtig god mavefornemmelse, og jeg må bare sige, at vi har oplevet virkelig mange glade og positive vælgere. Der er en god opbakning til partiet. Det var de indledende ord fra den socialdemokratiske minister Rasmus Prehn (S), da TV 2 fangede ham ude foran Christiansborg. Det til trods for at Socialdemokratiet, ifølge TV 2's exitpoll, står til at få det ringeste valg siden 1903, hvor de måtte nøjes med 20,47 procent af stemmerne. Lige nu spår exitpoll'en, at de får 24,9 procent af stemmerne. Det faktum er ikke gået helt ubemærket hen hos Rasmus Prehn. - Jeg har selvfølgelig set den seneste exitpoll, og der kunne man godt have ønsket sig, at opbakningen var endnu større. Men der er klart mandat til, at der skal samarbejdes bredt, og det er jo det, statsministeren har sagt, at hun vil gå efter, siger han. Kriser spiller ind Ifølge Rasmus Prehn har de seneste års turbulente tider gjort, at flere har valgt at vende partiet ryggen. - Vi har haft regeringsmagten i en af de sværeste tider nogensinde, og her er det svært at være regering, så at man får lidt kritik, og der er nogle, der er utilfredse, kan næsten ikke være anderledes i så vanskelig en situation. Jeg synes, at vi har gjort det godt og trygt i en svær tid, siger han.
Exitpoll viser, at Socialdemokratiet står til at få det dårligste valg siden 1903, hvor de fik 20,47 procent af det samlede antal stemmer.